《送庞元化参政分韵得突字》
明代·杨旦

天台古名郡，夙称豪杰窟。君负迈往气，沼视溟与渤。

释褐拜青琐，棱棱峭风骨。每怀先事忧，徙薪喻曲突。

谏垣让丰采，儒林挹芬馞。旬宣七闽政，牙绯九重谒。

一束旧时书，还携向东越。南风吹轻舟，孤帆江上发。

吾闽虽遐方，而俗匪狡讦。文公过化馀，大道昭日月。

君持平生往，百行无一蹶。翘首福星临，元勋视掀揭。

作者简介：福建建安人，字晋叔，号偲庵。杨荣曾孙。弘治三年进士。历官太常卿，正德间忤刘瑾，谪知温州。有政绩。瑾诛，累擢至户部侍郎，南京吏部尚书。以反对张璁、桂萼骤进用，为给事中陈洸所劾。勒令致仕。